དེ་ལས་དགུང་ལོ་༣༨བཞེསཔ་དང་ཤར་སྤྱི་ཏོག་ཕུན་ཚོགས་རབ་བརྟན་གླིང་གི་རྨངགཞི་བཙུགས་ཏེ་ལོ་གསུམ་གྱི་ནང་འཁོད་གཙུག་ལག་ཁང་ཕྱི་ནང་རྟེན་དང་བཅས་པར་ཡོངས་སུ་བསྒྲུབས་པ་དང་རྨང་གཞི་རྡོ་ལུ་ཞབས་རྗེས་བཞག་གནང་མི་དེ་ད་ལྟོའི་བར་ན་ཡང་དད་པའི་རྟེན་ལུ་བཞུགས་ཡོདཔ་དང་ནང་རྟེན་ཡང་གུ་རུ་མཚན་རྟགས་དང་།གནས་བརྟན་བཅུ་དྲུག།རྒྱ་གར་གྱི་རིག་འཛིན་བརྒྱད་ཀྱི་ལྡེབས་རིས་དང་འཕགས་པ་བཅུ་གཅིག་ཞལ་གྱི་སྐུ་འདྲ་ལ་སོགས་པ་མང་རབས་ཅིག་བཞེངས་ཡོད་རུང་ཤུལ་ལས་ཤིང་རྟ་ལོ་ལུ་ས་གཡོམ་སྦོམ་ཅིག་གིས་མེདཔ་བཏངམ་ལས་དགུང་ལོ་༨༢བཞེསཔ་ད་ད་རུང་ཉམས་གསོ་ཞུ་དགོཔ་བྱུང་ནུག།ཤུལ་ལུས་རྗེ་རང་ཉིད་དགུང་ལོ་ང་དགུ་བཞེས་སྐབས་གསང་སྟེང་གསང་སྔགས་ཆོས་གླིང་གཙུག་ལག་ཁང་དེའི་བཀོད་པ་སྔར་ལས་མཛེས་ཤིང་ཡངས་པ་འཇིག་རྟེན་ན་ཐམས་ཅད་ཀྱི་དཔེ་བཏུབ་པའི་བཟོ་བཀོད་ཅནབཟོ་ཐབས་ལུ་སྔར་གྱི་བཟོ་བཀོད་ཕལ་ཆེར་བཤིག་སྟེ་རྨང་གཞི་བཏིང་བར་མཛད་པ་ནས་བཟུང་།ལཱ་དཔོན་ཤཱཀྱ་དང་བཟོ་དཔོན་དགེ་སློང་རྒྱ་མཚོ་ཚུ་གིས་གཙོས་དད་ལྡན་སྐྱེ་བོ་ཀུན་གྱིས་ལྷག་བསམ་ལྷོད་མེད་ཀྱི་སྒོ་ལས་ཞབས་ཏོག་ཞུ་བ་དང་མི་དང་མ་ཡིན་པ་ཆོས་སྐྱོང་དང་གནས་བདག་ཚུ་གིས་དཔུང་གྲོགས་མཛད་པ་ལས་ལོ་ངོ་བཞིའི་བར་ན་གཙུག་ལག་ཁང་རྟེན་དང་བཅས་པར་བསྒྲུབས་ཏེ་བསམ་ཡས་མི་འགྱུར་ལྷུན་གྲུབ་གཙུག་ལག་ཁང་གི་རབ་གནས་མཛད་པ་བཞིན་དུ་དུས་སྟོན་རྒྱས་པར་མཛད་ནུག།སྤྲུལ་སྐུ་མཆོག་གིས་བླ་མ་དང་ཡི་དམ་མཁའ་འགྲོ་མང་རབས་ཅིག་གི་ཞལ་གཟིགས་པའི་ཁར་ལུང་བསྟན་ཡང་མང་རབས་ཅིག་བྱུང་བ་མ་ཚད་སྐུ་ཚེའི་རིང་ལུ་དུས་སྐབས་དང་ས་གནས་སོ་སོ་ལུ་སྒྲུབ་རྟགས་ཡང་མང་རབསཅིག་སྟོན་གནང་ནུག།རྗེ་ཉིད་ཀྱི་སློབ་མའི་གྲས་ལས་དཔལ་ལྡན་འབྲུག་པའི་གདུང་བརྒྱུད་རྒྱལ་སྲས་བསྟན་འཛིན་རབ་རྒྱས་དང་དཔོན་སློབ་སྦྱིན་རྒྱལ་སྐུ་མཆེད་ཀྱིས་རྗེ་ཉིད་ལས་བླ་མ་དྲག་པོ་དམར་ཆེན་དང་ཚེ་ཁྲིད་རྡོ་རྗེ་ཕྲེང་བའི་དབང་ལུང་ཚུ་གསན་ཡོདཔ་དང་ཡོངས་གྲགས་ཅན་གྱི་སློབ་མའི་གྲངསསུ་མཁན་ཆེན་པད་དཀར་ལྷུན་གྲུབ་དང་རྐོ་མ་ཕྲང་གི་ཆོས་རྗེ་ཡེ་ཤེས་དངོས་གྲུབ།གནས་ཕུ་སྤྲུལ་སྐུ་གསང་སྔགས་རྒྱལ་མཚན་ལ་སོགས་པ་སྨན་ལྗོངས་སྦས་ཡུལ་འདིའི་སྐྱེ་བོ་མཆོག་དམན་ཡོངས་ཀྱིས་ཞབས་ལུ་གཏུགས་ཏེ་ཟབ་རྒྱས་ཀྱི་ཆོས་ཀྱི་བདུད་རྩིའི་རྒྱུན་གྱིས་ཡིད་ཚིམས་པར་བྱས།དེ་ལས་ཉིནམ་གཅིག་གི་ཚེ་དབུ་མཛད་དང་གཟིམ་དཔོན་ཚུ་ལུ་ད་ང་ནི་དུས་ཡུན་རིང་ཐུང་ག་དེམ་ཅིག་སྡོད་འོང་ག་མི་ཤེས་པས།དཔལ་ལྡན་འབྲུག་པ་རིན་པོ་ཆེ་བསྟན་འཛིན་རབ་རྒྱས་ཀྱི་སྤྲུལ་པའི་སྐུ་རྗེ་བཙུན་མི་ཕམ་དབང་པོ་ཁོང་དང་པད་གླིང་ཡབ་སྲས་ལུ་ཁྱད་པར་མེདཔ་ལས་རྒྱལ་སྲས་མཆོག་གདན་འདྲེན་ཞུ་གནང་ཟེར་གསུངསམ་བཞིན་དུ་ཁོང་གིས་རྒྱལ་སྲས་ལུ་སྙན་སྒྲོན་ཞུཝ་དང་ཐུགས་དགྱེས་པའི་རྣམ་འགྱུར་དང་བཅས་ཞལ་གྱིས་བཞེསཔ་ལས་བསུ་བ་གསེར་སྦྲེང་གི་སྒོ་ལས་གདན་དྲངས་ནུག།